Ο Μανώλης Γλέζος με μια κίνηση που απλά επιβεβαιώνει το κύρος του και το μέγεθος του ανδρός συγκίνησε την οικογένεια Μητσοτάκη. Σύμφωνα με ρεπορτάζ στην εφημερίδα «Ελεύθερος Τύπος» ο κ. Γλέζος επισκέφθηκε απρόσμενα την οικογένεια το βράδυ της Τρίτης κι ενώ όλοι ασχολούνταν με τις τελευταίες λεπτομέρειες της κηδείας του Κωνσταντίνου Μητσοτάκη.

Ο κ. Γλέζος χτύπησε το κουδούνι κρατώντας ένα κόκκινο γαρίφαλο για τον εκλιπόντα φίλο του και μάλιστα ανήμερα της επετείου που ο ίδιος μαζί με τον Απόστολο Σάντα είχαν κατεβάσει το 1941 τη ναζιστική σημαία από την Ακρόπολη.

Ο Κυριάκος Μητσοτάκης, συγκινήθηκε και αμέσως σύστησε τον κ. Γλέζο στη μικρή του κόρη Δάφνη λέγοντάς της: «Έχεις απέναντί σου έναν μεγάλο ήρωα, έναν αγωνιστή της Εθνικής Αντίστασης».

Ο Μανώλης Γλέζος παρέδωσε ένα γράμμα στην οικογένεια Μητσοτάκη, το οποίο ξεκινούσε με ένα απόσπασμα από την Ομήρου Ιλιάδα Ι 63-65, όπου έλεγε ότι «Αφρήτωρ, αθέμιστος, ανέστιος έστιν εκείνος, ος πολέμου έραται επιδημίου οκρυόεντος» (ακοινώνητος, άγριος και άπατρις είναι αυτός που τον εμφύλιο πόλεμο αγαπά).

Ο Μανώλης Γλέζος έγραψε για τον εκλιπόντα:: «Πιστός στο αξίωμα αυτό ο Κωνσταντίνος Μητσοτάκης υπήρξεν ο πρωτουργός να αποφευχθεί και να μην υπάρξει εμφύλιος πόλεμος στην Κρήτη, στη διάρκεια της κατοχής. Oποια αντίθεση και αν έχεις μαζί του, οφείλεις να του το αναγνωρίσεις. Γνωρίστηκα μαζί του το 1953 και υπήρξαν διαφορετικές οι απόψεις μας για το πολιτικό γίγνεσθαι. Η διαφορά, όμως, αυτή δεν υπήρξε να γίνουμε οχτροί. Η χούντα στις 21 Απριλίου 1967 μας ξαναντάμωσε στον ίδιο θάλαμο στο Γουδή και μετά στο Πικέρμι. Γνωστή η ιστορία που έχουμε από κοινού δημοσιοποιήσει».